Čerkez: Još je rano govoriti o ublažavanju mjera

Pomoćnik federalnog ministra za javno zdravlje Goran Čerkez izjavio je danas da je u FBiH prisutan jedan kontinuitet u broju oboljelih od koronavirusa.

– Još uvijek je taj broj zadovoljavajući. Zahvaljujući svim mjerama koje smo do danas preduzeli, situacija je dosta stabilna, što naravno ne znači da se neće pogoršavati ukoliko prekinemo poštovati sve ono što smo radili – rekao je Čerkez na konferenciji za novinare.

Prema njegovim riječima, u narednih 7 do 10 dana vidjet ćemo hoće li biti kakvih posljedica zbog petodnevnog ukidanja mjera zabrane izlaska penzionerima iz njihovih domova.

– Mi se nadamo, s obzirom da smo i u tom periodu primijetili da su se ljudi dosta držali preporuka, da nećemo imati većih problema. Ali uvijek je potreban neki oprez – naveo je Čerkez.

O mjerama popuštanja, dodaje,i dalje je rano govoriti.

– Naši sugrađani moraju da znaju da ćemo mi pratiti kako će to raditi, ne samo BiH i region, već i evropske zemlje. Jako je bitno da ta popuštanja u narednom periodu idu polagano, da to bude usklađeno s epidemiološkom situacijom i rizicima – kazao je Čerkez.

Primijetno je, nastavlja, da svakog vikenda određen broj ljudi krši preporuke, ali se radi o manjini.

– Stoga bih ja pozvao sve one ljude koji vide takve da to prijave MUP-u kako bi se moglo intervenisati. Jer, ne bi bilo dobro da pooštravamo mjere zbog nekolicine neodgovornih građana. Te građane treba sankcionirati, ali je potrebno i da ih neko prijavi – dodaje Čerkez.