EU: Izolacija spasila tri miliona života, spremiti se za novi talas

Više od tri miliona života je spašeno tokom pandemije koronavirusa zahvaljujući prvenstveno izolaciji, i drugim zdravstvenim mjerama u 11 najvećih zemalja Evropske unije, saopštili su ljekari instituta Imperial College koji savjetuje britansku vladu, uz upozorenje da je zaštita i dalje neophodna jer epidemija nije prošla.

Evropski centar za sprečavanje i kontrolu bolesti, s kojim je Imperial College radio analizu, naglašava da je “talas zaraze prešao vrhunac u svim zemljama izuzev Poljske i Švedske, ali pandemija nije završena i novi porast se može očekivati idućih nedjelja”.

Istovremeno su čelnici Francuske i Njemačke, Emmanuel Macrone i Angela Merkel, i još nekoliko lidera zemalja članica EU, od Evropske komisije (EK) zatražili da spremi sve što je neophodno za odbranu od vjerovatnog novog talasa zaraze koronavirusom, od zaliha maski, respiratora i lijekova, pa do neophodnog broja kreveta u specijalizovanim bolnicama.

Macrone, Merkel i lideri Španije, Belgije, Danske i Poljske u pismu predsjednici EK Ursuli von der Layen upozoravaju da je to nužno jer je jasno da Evropska unija i njene članice nisu bile spremne da se izbore s takvom epidemijom.

Naučnici Londonskog koledža i Evropskog centra, na osnovu analize sprovedene u 11 evropskih zemalja, navode da su, iako na početku smušene i neusklađene mjere za suzbijanje zaraze, ipak sprečile zdravstvenu katastrofu jer je spaseno 3,1 miliona života, mada je blizu 15 miliona stanovnika EU zaraženo, a više od 180.000 preminulo.

Londonski koledž i Evropski centar podvlače da su životi mnogih ljudi spaseni prije svega jer su ostali kod svojih kuća, ali i zato što su zabranjeni masovni javni skupovi, zatvoreni trgovinski centri, kafići, škole.

Iz analize proizilazi da su mjere doprinijele da se za 82 odsto smanji stopa razmnožavanja virusa i postepeno svede na ispod jedan broj ljudi na koje se prenosi zaraza sa oboljelog.

Navedeno je da je zaraza najviše pogodila Belgiju, gde je oboljelo osam odsto stanovništva, u Španiji je koronavirusom zaraženo 5,5 odsto, u Velikoj Britaniji 5,1 odsto, Italiji 4,6 odsto, u Francuskoj 3,4 odsto stanovnika, dok je u Njemačkoj oboljelo samo 710.000 lljudi, odnosno 0,85 odsto stanovništva.

Prije svega mjere izolacije su sačuvale milione života, a u Švedskoj koja je posegla za stvaranjem “imuniteta krda” i skoro da nije uvela zabrane i izolaciju, ipak je preveliki broj preminulih, i to skoro 5.000 na deset miliona stanovnika (skoro 500 na milion), a ta zemlja ipak nije uspjela da očuva privredu, pa je pad domaćeg bruto proizvoda procijenjen na više od 7 odsto.

Daleko bolje su prošle susjedne zemlje koje su se odlučile na oštre mjere protiv koronavirusa, pa je tako u Norveškoj svega 43 preminulih na milion stanovnika, u Danskoj 97, u Finskoj 56.

Mediji u EU prenose i nalaze američkog Johns Hopkins instituta prema kojima se krivulja zaraze u Evropi visoko zadržala najviše u Velikoj Britaniji, Poljskoj, Švedskoj i Ukrajini, a sada skoro “prizemila” u dosad najteže pogodjenim državama Španiji, Italiji i Francuskoj.

Na Balkanu je novi zabrinjavajući porast zaraze zabilježen u Severnoj Makedoniji, a situacija nije sjajna ni u Bosni i Hercegovini, Bugarskoj i Albaniji, dok su Hrvatska, Slovenija i Crna Gora bez novih slučajeva zaraze.

U Srbiji je, poslije stalnog pada broja obolelih tokom maja i početkom juna, sada ponovo došlo do manjeg porasta zaraženih.